A rend élén 1476 óta állt az 57 éves francia Pierre d’Aubusson. Első hadjáratában 1444-ben vett részt, amikor a későbbi XI. Lajos francia király seregében harcolt a svájciak ellen. Később szolgált VII. Károly francia király alatt. 1453 körül lett a rend auvergne-i tagja. 1454-től diplomáciai feladatokat látott el, majd 1457-ben Kosz szigetén, 1459-ben Cipruson harcolt. Orsini nagymester a sziget vezénylő kapitányának nevezte ki, 1470-ben Negropénténál harcolt. Értett az építészethez, ő felügyelt minden erődítményépítést a szigeten. Javaslatára épült meg az 1480-as védekezésben kiemelkedően fontos szerepet játszó Szent Miklós-torony.